กยศ.ลดเงินต้น-เบี้ยปรับจูงใจคนจ่ายหนี้
กยศ.เปิดโครงการรณรงค์ชำระหนี้ 13ธ.ค.57-30เม.ย.58 ลดเบี้ยปรับ50-100% ลดเงินต้น 3%
29 ต.ค. 2565

กยศ.เปิดโครงการรณรงค์ชำระหนี้ 13ธ.ค.57-30เม.ย.58 ลดเบี้ยปรับ50-100% ลดเงินต้น 3%
​กองทุนเงินให้กู้ยืมเพื่อการศึกษา (กยศ.) จัดโครงการรณรงค์ชำระหนี้ ระหว่างวันที่ 13 ธ.ค. 2557 -30 เม.ย. 2558 โดยออกมาตรการจูงใจผู้กู้ยืมให้มาชำระหนี้ให้เป็นปกติหรือมาชำระหนี้ปิดบัญชี โดยจะลดเบี้ยปรับให้ถึง 50-100% สำหรับผู้กู้ยืมที่มีหนี้ค้างชำระ และให้ส่วนลดเงินต้น 3% สำหรับผู้กู้ยืมที่มีประวัติชำระหนี้ดี เพื่อร่วมส่งต่อโอกาสทางการศึกษาให้นักเรียน นักศึกษารุ่นต่อไป
นายรังสรรค์ ศรีวรศาสตร์ ปลัดกระทรวงการคลัง ในฐานะประธานกรรมการกองทุนเงินให้กู้ยืมเพื่อการศึกษา เปิดเผยว่า คณะกรรมการกองทุนฯ ได้มีมติเห็นชอบให้กองทุนฯ จัดโครงการรณรงค์ชำระหนี้ เพื่อเปิดโอกาสให้ผู้กู้ยืมที่ค้างชำระหนี้ กยศ. ได้แก้ไขปัญหาหนี้ค้างชำระของตนเองให้เป็นปกติ โดยกองทุนได้ออกมาตรการลดเบี้ยปรับ 100% สำหรับผู้ที่ค้างชำระหนี้ ที่มาชำระหนี้ปิดบัญชี หรือลดเบี้ยปรับ 50% สำหรับผู้กู้ที่มาชำระหนี้ค้างให้เป็นปกติ 
นอกจากนั้นยังมีเงื่อนไขพิเศษสำหรับกลุ่มผู้กู้ที่ชำระหนี้เป็นปกติ หากมีความประสงค์จะปิดบัญชีจะได้ลดหย่อนหนี้ถึง 3% ของเงินต้นที่มาปิดบัญชี เพื่อเป็นรางวัลให้แก่ผู้กู้ที่มีประวัติชำระหนี้ดี
สำหรับผู้กู้ยืมที่มีสิทธิเข้าร่วมโครงการ ได้แก่ ผู้กู้ยืมที่ครบกำหนดชำระหนี้แล้วและเป็นผู้กู้ยืมที่ไม่เคยทำสัญญาประนีประนอมยอมความในโครงการไกล่เกลี่ยหรือถูกดำเนินคดี ซึ่งมีประมาณ 2.15 ล้านราย โครงการรณรงค์ชำระหนี้ดังกล่าวจัดขึ้นเป็นโอกาสพิเศษซึ่งคาดว่าจะไม่ได้มีมาบ่อยๆ ทุกปี ดังนั้น กองทุนฯ 
ทั้งนี้ขอเชิญชวนผู้กู้ยืมกลุ่มดังกล่าวเข้าร่วมโครงการรณรงค์ชำระหนี้ภายในช่วงเวลาดังกล่าว เพื่อส่งต่อโอกาสทางการศึกษาให้แก่รุ่นน้อง อีกทั้งยังมีโอกาสได้รับส่วนลดหนี้หรือส่วนลดเบี้ยปรับตามเงื่อนไขที่กำหนด รวมถึง    ผู้กู้ยืมจะไม่ถูกฟ้องร้องดำเนินคดีอีกด้วย ทั้งนี้ ผู้ที่สนใจสามารถดูรายละเอียดโครงการได้ทาง www.studentloan.or.th หรือสอบถามเพิ่มเติมได้ที่ โทร. 02-610 4888